**SCG ESG Factsheet : Social**

**โครงการและกิจกรรมเพื่อสังคม**

เอสซีจีมุ่งสร้างธุรกิจให้เติบโตควบคู่กับการพัฒนาสังคมและสิ่งแวดล้อม โดยให้ความสำคัญในการจัดการปัญหาที่ส่งผลกระทบต่อการดำรงชีพและคุณภาพชีวิตของผู้คน เพื่อเสริมสร้างความแข็งแกร่งทางเศรษฐกิจ ลดความเหลื่อมล้ำทางสังคม และรักษาสมดุลระบบนิเวศ สอดคล้องกับ ESG ซึ่งเป็นแนวทางการดำเนินงานอย่างยั่งยืนของธุรกิจทั่วโลก

**โครงการเลิกแล้งเลิกจน**

**“**ความเหลื่อมล้ำ**”** เป็นปัญหาสำคัญของสังคมไทย เป็นผลจากการขาดความรู้ ขาดโอกาส รวมทั้งปัญหาจากภัยธรรมชาติ ทั้งน้ำแล้ง น้ำท่วม ส่งผลกระทบต่อการประกอบอาชีพของเกษตรกร ซึ่งเป็นประชากรกลุ่มใหญ่ของประเทศ

เอสซีจีร่วมกับชุมชนแก้ภัยแล้ง โดยสืบสาน รักษา ต่อยอด แนวพระราชดำริพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร และพระบาทสมเด็จพระเจ้าอยู่หัว โดยส่งเสริมให้ชุมชนพึ่งพาตนเอง เรียนรู้จัดการน้ำ มีน้ำกินน้ำใช้เพื่อการเกษตรอย่างเพียงพอ มีความรู้การตลาด แปรรูปผลิตภัณฑ์สร้างมูลค่าเพิ่ม สร้างรายได้มั่นคง ซึ่งได้พิสูจน์แล้วว่า ชุมชนพัฒนาอย่างยั่งยืน และจะเป็นต้นแบบในการขยายผล **“เลิกแล้ง เลิกจน”** ทั่วไทย

**6 ขั้นตอน “เลิกแล้ง เลิกจน” โมเดล**

1. **สามัคคี พึ่งตนเอง** 
   * + สามัคคีเข้มแข็ง พึ่งตนเอง
     + ลงมือทำ แก้ปัญหาด้วยความรู้
2. **เรียนรู้จัดการน้ำ ด้วยเทคโนโลยี**

* เรียนรู้จัดการน้ำตามแนวพระราชดำริ
* เข้าใจพื้นที่ รู้ความต้องการ บริหารสมดุลน้ำ
* ใช้เทคโนโลยีสารสนเทศ วางแผนพัฒนาแหล่งน้ำ

1. **หาน้ำได้ เก็บน้ำไว้ ใช้น้ำเป็น** 
   * + สร้างแหล่งกักเก็บน้ำกิน น้ำใช้ และน้ำเกษตร ให้เพียงพอความต้องการใช้
     + ใช้น้ำซ้ำให้คุ้มค่าด้วยระบบน้ำหมุนเวียน
     + ฟื้นฟูป่าต้นน้ำเป็นแหล่งน้ำต้นทุน
2. **เกษตรผสมผสาน บริหารความเสี่ยง**
   * + ปลูกพืชเพื่อกิน ใช้ และขาย สร้างรายได้ทั้งปี
     + วางแผนเพาะปลูกให้เหมาะสมกับสภาพพื้นที่และภูมิอากาศ
3. **เข้าใจตลาด ตรงใจลูกค้า** 
   * + ปลูกพืชที่เป็นความต้องการของตลาด
     + แปรรูปผลผลิตให้มีมูลค่าเพิ่มสูงขึ้น
     + ขายผ่านช่องทางตลาดที่เข้าถึงลูกค้า
4. **เศรษฐกิจเพิ่มคุณค่า ชุมชนพัฒนายั่งยืน**

* รวมกลุ่มชุมชนให้เข้มแข็ง
* จัดการผลผลิตเกษตร และการตลาด
* จัดการเงิน และสวัสดิการ

เอสซีจีและเครือข่ายพันธมิตรเชื่อมั่นว่า หากชุมชนมีความสามัคคีและลุกขึ้นมาจัดการน้ำแบบพึ่งพาตนเอง โดยใช้ความรู้และเทคโนโลยีในการวางแผนการใช้น้ำ จะช่วยให้มีน้ำสำรองไว้ใช้เพื่อการอุปโภค-บริโภค และทำการเกษตรได้อย่างยั่งยืน โดยที่ผ่านมาช่วยพลิกชีวิตชุมชนได้กว่า 38,000 ครัวเรือน ยกระดับคุณภาพชีวิต 190 ชุมชน 34 จังหวัดทั่วประเทศ และปีหน้าตั้งเป้าที่จะขยาย อีก 9 พื้นที่ 8 จังหวัด

**โครงการพลังชุมชน**

ในช่วงเศรษฐกิจซบเซา ทำให้หลายคนตกงาน ชุมชนคืนถิ่น ขาดอาชีพ ขาดรายได้ เอสซีจี จึงจัดโครงการ **“พลังชุมชน”** หลักสูตรอบรมวิสาหกิจชุมชน เสริมความรู้คู่คุณธรรม สร้างแรงบันดาลใจให้ชุมชนลุกขึ้นมาพัฒนาตนเอง ต่อยอดแปรรูปผลิตภัณฑ์ให้มีมูลค่าเพิ่ม มีเอกลักษณ์โดดเด่นเรียนรู้หลักการตลาด การสร้างแบรนด์สินค้า และขยายช่องทางการขายผ่านออนไลน์ รวมถึงการวางแผนชีวิตเพื่อความยั่งยืน โดยเริ่มโครงการตั้งแต่ปี 2561 เอสซีจีได้ส่งเสริมสนับสนุนชุมชน ผ่านโครงการ **“พลังชุมชน”** เสริมความรู้คู่คุณธรรม นำชุมชนพ้นวิกฤต โดยการจัดการอบรมให้ความรู้กับชุมชนในพื้นที่ 13 จังหวัด ได้แก่ ลำปาง สระบุรี กาญจนบุรี นครศรีธรรมราช เชียงราย แพร่ อุดรธานี และอุบลราชธานี ลำพูน อุตรดิตถ์ บุรีรัมย์ พิษณุโลก และตาก รวมเป็นจำนวนกว่า 400 คน โดยมีวัตถุประสงค์เพื่อให้ความรู้คู่คุณธรรม พร้อมกับสร้างแรงบันดาลใจให้ชุมชนลุกขึ้นมาพัฒนาตนเอง ต่อยอดแปรรูปผลิตภัณฑ์ให้มีมูลค่าเพิ่ม มีเอกลักษณ์โดดเด่น ผ่านมาตรฐาน พร้อมนำหลักการตลาดมาสร้างแบรนด์สินค้า และขยายช่องทางการขายทั้งออฟไลน์และออนไลน์ รวมถึงการวางแผนชีวิตเพื่อความยั่งยืน

โดยมีชุมชนที่ประสบความสำเร็จพลิกวิกฤตเป็นโอกาสระหว่างช่วงสถานการณ์โควิดมากมาย ตัวอย่างเช่น

**“พี่แหม่ม” ศิริกมล แม่ค้าไข่เค็ม** อำเภอท่าม่วง กาญจนบุรี ปรับตัวสู้โควิด ด้วยสินค้าแปลกใหม่ คือไข่เค็มอัญมณี พอกด้วยสมุนไพรหลากชนิด เหลืองขมิ้น (ทองคำ) เขียวใบเตย (มรกต) แดงฝาง (ทับทิม) ม่วงกระเจี๊ยบ (พลอย) ด้วยสีสันและกลิ่นหอมสมุนไพร ความอร่อยแบบโซเดียมต่ำ เหมาะสำหรับคนรักสุขภาพ และเทคนิคต้มไข่แดงเป็นยางมะตูม และปรับตัวขายออนไลน์ ทำให้ขายดี ขั้นต่ำเดือนละเกือบ 2,000 ฟอง มีรายได้เพิ่มถึง 4 เท่า

**“พี่เอ๋” สุรัตน์ เทียมเมฆา เจ้าของสวนมาลี** จับเทรนด์ได้ถูกและตอบสนองอย่างเร็ว เพราะคนห่วงใยสุขภาพกันมากขึ้น และสมุนไพรไทยหลายชนิดมีสรรพคุณช่วยรักษาและบรรเทาอาการของโรคได้ รวมถึงโควิด-19 โดยที่ผ่านมามีการวิจัยฟ้าทะลายโจรและกระชายพบว่า สามารถยับยั้งและมีฤทธิ์ต้านการเพิ่มจำนวนของเชื้อโควิด-19 ได้ สมุนไพรสู้โควิดยอดฮิตในช่วงนี้ จึงได้แก่ กระชาย และฟ้าทะลายโจร ที่พี่เอ๋ลุกขึ้นสู้ แปรรูปกระชาย ฟ้าทะลายโจร ต่อยอดอัดเป็นแคปซูล ทำให้ยอดขายฟื้นคืนรายได้หลักหมื่นเหมือนก่อนโควิด จึงสามารถเป็นต้นแบบสร้างแรงบันดาลใจให้ชุมชนอื่นๆ ต่อไป

พร้อมกันนี้ เอสซีจี ยังเชิญชวน **“ช้อปช่วยชุมชน”** โดยคัดสรรสินค้าประจำถิ่น คุณภาพดี สะอาด ปลอดภัย จากพลังชุมชน รวบรวมเป็นแคตตาล็อคสินค้า เพิ่มช่องทางให้ผู้ซื้อเข้าถึงและอุดหนุนสินค้าชุมชนได้สะดวกขึ้น สั่งซื้อทางออนไลน์ ส่งตรงจากชุมชนถึงทุกบ้าน สามารถร่วมอุดหนุนเป็นกำลังใจให้ผลิตภัณฑ์ชุมชนเติบโตอย่างยั่งยืน โดยร่วมกันส่งต่อพลังใจให้ชุมชนผ่านวิกฤตินี้ได้ด้วยการ “ช้อปช่วยชุมชน” ซื้อสินค้าจากพลังชุมชนได้ทาง <https://my.eboox.cc/shop/>  SCG ชวนช้อปช่วยชุมชน คัดสรรของดีจากชุมชนส่งตรงถึงบ้านคุณ

โดยที่ผ่านมามีผู้ผ่านการฝึกอบรมแล้วกว่า 400 คน ใน 13 จังหวัด และปีหน้าตั้งเป้าจะมีผู้ผ่านการฝึกอบรมอีก 200 คน ใน 14 จังหวัด

**โครงการจัดการขยะชุมชน**

เอสซีจี มุ่งมั่นผลักดันให้เกิดการบริหารจัดการขยะอย่างเป็นระบบ และสนับสนุนให้เกิดการเปลี่ยนแปลงพฤติกรรมการผลิตและบริโภคตามหลักเศรษฐกิจหมุนเวียน จึงเริ่มต้นจากภายในองค์กร ตั้งแต่ปี 2561 ด้วย **“บางซื่อโมเดล”** โครงการบริหารจัดการขยะภายในเอสซีจี สำนักงานใหญ่ บางซื่อ เกิดผลสำเร็จสามารถปลูกฝังความคิดปรับเปลี่ยนพฤติกรรมของพนักงานให้ร่วมกันจัดการขยะตั้งแต่ต้นทาง ตามแนวทาง “ใช้ให้คุ้ม แยกให้เป็น ทิ้งให้ถูก” พนักงานสามารถแยกขยะได้ถูกต้อง 100% ลดปริมาณขยะเฉลี่ยได้ 22 ตัน/เดือน นำขยะไปใช้ประโยชน์ได้มากถึง 110% และได้ขยายผลการจัดการขยะสู่ชุมชนรอบโรงงานของเอสซีจี เพื่อสร้างต้นแบบชุมชนจัดการขยะอย่างบูรณาการทั้งระบบ และขยายผลสู่เครือข่ายต่างๆ ในทุกภาคส่วน

**“บ้านโป่งโมเดล”** โมเดลขยายผลการจัดการขยะสู่ระดับอำเภอ จากความสำเร็จของ “บ้านรางพลับ” ซึ่งได้รับรางวัลชนะเลิศชุมชนปลอดขยะ ประเภทชุมชนขนาดใหญ่ ประจำปี 2562 จากกรมส่งเสริมคุณภาพสิ่งแวดล้อม โดยมีเป้าหมายขยายผลชุมชนปลอดขยะให้ครบทั้ง 183 หมู่บ้าน ในอำเภอบ้านโป่ง ภายในปี 2566 ด้วยความร่วมมือของเอสซีจีพี และ 17 องค์กรบริหารส่วนท้องถิ่นในอำเภอบ้านโป่ง พร้อมด้วยภาคราชการ ภาคเอกชน และภาคประชาชน ในปีที่ผ่านมา “บ้านโป่งโมเดล”ขยายผลชุมชนจัดการขยะได้รวม 59 ชุมชน ลดปริมาณขยะทั่วไปได้ถึง 93% และสร้างมูลค่าการจัดการขยะของชุมชนได้รวมกว่า 1.23 ลบ. ทำให้อำเภอที่เคยเผชิญปัญหาขยะล้น พลิกฟื้นเป็นเมืองแห่งความสะอาด และยังเป็นต้นแบบขยายผลไปยังชุมชนอื่นๆ รอบโรงงานเอสซีจีอีกมากมาย มีชุมชนที่ผ่านการคัดเลือกได้เป็นตัวแทนระดับภาคในการประกวดชุมชนปลอดขยะ ระดับประเทศถึง 3 ชุมชน ได้แก่ ชุมชนบ้านหนองไม้เฝ้า บ้านอ้ออีเขียว และหนองตะแคงก้าวหน้า โดยชุมชนบ้านหนองไม้เฝ้า หมู่ที่ 4 ต.เขาขลุง สามารถคว้ารางวัลชมเชยชุมชนปลอดขยะระดับประเทศมาครองได้จากการร่วมประกวดในครั้งแรก

**“Waste to Wealth …เงินทองจากกองขยะ”** การขับเคลื่อนหลักเศรษฐกิจหมุนเวียนให้เกิดขึ้นได้จริงนั้น การสร้างการมีส่วนร่วมของทุกภาคส่วนคือ กุญแจสำคัญนำไปสู่การพัฒนาอย่างยั่งยืน เอสซีจีจึงได้ถอดบทเรียนความสำเร็จที่หลากหลายผ่าน “Waste to Wealth …เงินทองจากกองขยะ” รวบรวม 12 เรื่องราวต้นแบบจัดการขยะตามหลักเศรษฐกิจหมุนเวียน เพื่อสร้างแรงบันดาลใจในวงกว้างสู่การเป็นเครือข่ายที่เข้มแข็งในการจัดการปัญหาขยะระดับประเทศ โดยหัวใจของความสำเร็จ อยู่ที่ความมุ่งมั่นของผู้นำและการมีส่วนร่วมของทุกคนในชุมชน จนสร้างความเปลี่ยนแปลงให้เกิดขึ้น ผลที่เกิดขึ้นเมื่อขยะเริ่มหายไป คุณภาพชีวิตที่ดีก็กลับคืนมา ทั้งยังสร้างคุณค่าทางจิตใจ กระชับความสัมพันธ์ สร้างความเข้มแข็งและสร้างรายได้เพิ่มให้กับทุกชุมชนอีกด้วย

สามารถดาวน์โหลดหนังสือ Waste to wealth เงินทองจากกองขยะ ได้ทาง <http://ebookservicepro.com/showcase/wastetowealth/>

**โครงการ Learn for Earn**

นับเป็นเวลา 58 ปีแล้ว ที่มูลนิธิเอสซีจี ได้ดำเนินโครงการ Sharing the dream เพื่อสนับสนุนทุนการศึกษาแก่เด็กและเยาวชน ตั้งแต่ระดับประถมศึกษาจนถึงระดับอุดมศึกษาที่มีความประพฤติดี มีความมุ่งมั่นในการศึกษา แต่ขาดแคลนทุนทรัพย์ ให้เรียนจบและมีงานทำ สามารถเลี้ยงดูตนเองและเป็นคนดีของสังคม

ปัจจุบัน มูลนิธิฯ ได้สนับสนุนทุนการศึกษาไปแล้ว กว่า 100,000 ทุน โดยใช้งบประมาณกว่า1,000 ล้านบาท ซึ่งทุนการศึกษาของมูลนิธิฯ เป็นทุนให้เปล่า ไม่มีภาระผูกพันต้องใช้คืน และเป็นทุนการศึกษาต่อเนื่องจนถึงระดับปริญญาตรี

จากสถานการณ์และการเปลี่ยนแปลงต่างๆ ที่เกิดขึ้น การหางานทำเป็นไปอย่างยากลำบาก การมีทักษะวิชาชีพจึงเป็นสิ่งที่จำเป็นในยุคปัจจุบันอย่างมาก และเพื่อ**ลดความเหลื่อมล้ำทางการศึกษา ให้โอกาสสร้างอาชีพ** มูลนิธิฯ ได้สนับสนุนทุนการศึกษาใน*แนวคิด “Learn to Earn: การเรียนรู้เพื่ออยู่รอด"* สนับสนุนทุนการศึกษาในสาขาที่ตอบโจทย์ความต้องการของตลาดและนำมาประกอบอาชีพได้ โดยแบ่งเป็น

การเรียนในระบบการศึกษาปกติ ระดับ ปวช. ปวส. และปริญญาตรี ในสาขาสาธารณสุข การแพทย์ อุตสาหกรรม ดิจิตัลเทคโนโลยี เกษตรสมัยใหม่ เป็นต้น โดยในปี 2564 มูลนิธิฯ ได้มอบทุนการศึกษา จำนวน 1,200 ทุน

การเรียนในหลักสูตรระยะสั้น เรียนเร็ว จบเร็ว ได้งานเร็ว (ระยะเวลาในการเรียนไม่เกิน 1 ปี) เช่น ผู้ช่วยพยาบาล ผู้ช่วยทันตแพทย์ นักบริบาล นวดแผนไทย ช่างอเนกประสงค์ การปลูกพืชและเลี้ยงสัตว์เศรษฐกิจ เป็นต้น โดยในปี 2564 มูลนิธิฯ ได้มอบทุนการศึกษา จำนวน 120 ทุน

มูลค่าทุนต่อปี

ปวช. 19,000 บาท

ปวส. 25,000 บาท

ปริญญาตรี 26,000 บาท

ระยะสั้น 25,000 บาท

โดยในปีที่ผ่านมา มูลนิธิเอสซีจีได้มอบทุนไปแล้ว 100 ทุน และในปีหน้า จะมีการมอบทุนกว่า 200 ทุน

**โครงการบึงบางซื่อ**

โครงการสานพลังประชารัฐ-การพัฒนาพื้นที่บึงบางซื่อ “พลิกฟื้นชุมชน..สร้างสังคมที่ยั่งยืน”

พลิกฟื้นชุมชนแออัด ไร้สาธารณูปโภคของตัวเอง สู่ชุมชนเมืองต้นแบบ ด้วยการผนึกกำลังของชุมชน เอสซีจี และภาครัฐ ชาวชุมชนบึงบางซื่อกว่า 200 ครัวเรือน มี **“บ้านใหม่ ชีวิตใหม่”** พร้อมคุณภาพชีวิตที่ร่วมกันออกแบบและดูแลให้เข้มแข็งต่อไปอย่างยั่งยืน

**ประวัติ “บึงบางซื่อ” (หรือบ่อฝรั่ง)** ความเป็นมาของการผลิตปูนซิเมนต์ในประเทศไทย

ด้วยวิสัยทัศน์ของ พระบาทสมเด็จพระมงกุฏเกล้าเจ้าอยู่หัว รัชกาลที่ 6 ได้ทรงเล็งเห็นถึงความสำคัญของการพัฒนาประเทศโดยต้องพึงพาตนเองเพื่อความยังยืน จึงมีพระราชดำริให้จัดตั้ง “โรงงานผลิตปูนซิเมนต์ไทย” ขึ้นในประเทศไทยเป็นครั้งแรก นั่นก็คือ บริษัทปูนซิเมนต์ไทยจำกัดสินไช้ โดยเปิดดำเนินการที่ โรงงานปูนซิเมนต์ไทยบางซื่อ เป็นแห่งแรกในปีพุทธศักราช 2458

**“บึงบางซื่อ”** แหล่งกำเนิดวัตถุดิบสำคัญกับการผลิตปูนซีเมนต์เพื่อพัฒนาประเทศ

* บริษัท ปูนซิเมนต์ไทย โรงงานบางซื่อ มีบทบาทสาคัญกับการพัฒนาสร้างความเจริญให้กับประเทศ ในฐานะผู้ผลิตปูนซีเมนต์แห่งเดียวของประเทศไทยในขณะนั้น ทำให้ประเทศไทยมีปูนซีเมนต์ที่ผลิตเอง ไม่ต้องนำเข้าจากยุโรป ปูนซีเมนต์จากโรงงานบางซื่อใช้สร้างสถานที่สำคัญของประเทศมากมาย อาทิ สถานีรถไฟหัวลำโพง สะพานพระรามหก โรงแรมดุสิตธานี รวมทั้งอาคาร บ้านเรือน ย่านธุรกิจการค้า ที่สร้างความเจริญให้กับประเทศไทยจวบจนทุกวันนี้
* บึงบางซื่อ เป็นแหล่ง “ดินดำ” ซึ่งเป็นวัตถุดิบหลักในการผลิตปูนซีเมนต์ของโรงงานบางซื่อ จึงเป็นพื้นที่ที่มีภูมิหลังที่สำคัญ ถือเป็นส่วนหนึ่งที่เป็นรากฐานในการสร้างความเจริญให้กับประเทศ โดยบริษัทปูนซิเมนต์ไทยจำกัดสินใช้ เริ่มขุดดินดำจากบึงบางซื่อเป็นวัตถุดิบ ในปี 2548

**“ชุมชนบึงบางซื่อ”**

* นอกจากเป็นแหล่งดินดำแล้ว บริษัทปูนซิเมนต์ไทยได้ใช้พื้นที่บึงบางซื่อ ในการสร้างบ้านให้คนงานและครอบครัว รวมถึงคนงานที่เฝ้าเครื่องจักร ได้อยู่อาศัยในพื้นที่แห่งนี้ จึงถือกำเนิดเป็น “ชุมชนบึงบางซื่อ” (หรือบ่อฝรั้ง) นับแต่นั้นเป็นต้นมา
* ภายหลังเลิกใช้งานบึงบางซื่อ ในช่วงประมาณปี 2511 ชุมชนดั้งเดิมก็คือครอบครัวคนงานที่เคยทำงานกับ SCG ยังคงอยู่อาศัยต่อไปสืบทอดจากรุ่นสู่รุ่น รวมทั้งมีคนต่างถิ่นทั้งใน กทม.และต่างจังหวัดอพยพเข้ามาอยู่ ขยายตัวจนเป็นชุมชนใหญ่ สภาพความเป็นอยู่อย่างแออัด ด้วยการอพยพเข้ามาอยู่อย่างไม่ถูกต้องตามกฎหมาย จึงไม่สามารถเข้าถึงระบบสาธารณูปโภคพื้นฐาน เช่น น้ำประปา ไฟฟ้า การจัดการขยะชุมชน ฯลฯ และ มีปัญหาสังคมอื่นๆ ตามมา ทั้งด้านความเป็นอยู่ เศรษฐกิจ การศึกษา อาชีพ รวมทั้งปัญหาสภาพสิ่งแวดล้อมที่เสื่อมโทรม
* **บ้านใหม่...เพื่อคุณภาพชีวิตที่ดีกว่า** บึงบางซื่อมีพื้นที่ทั้งหมด 61 ไร่ สร้างเป็นทาวน์เฮ้าส์ 60 หลัง, บ้านกลาง 4 ยูนิต, อาคารชุด 4 ชั้น 3 อาคาร รวม 133 ยูนิต โดยปัจจุบันชุมชนประมาณ 1,500 คนได้ย้ายเข้าอยู่อาศัยอย่างอบอุ่นและปลอดภัย

**โครงการสานพลังประชารัฐ–การพัฒนาบึงบางซือ เติมเต็มให้เกิดการพัฒนาอย่างเต็มรูปแบบ**

* รัฐบาลให้ความเห็นชอบโครงการฯ โดยแต่งตั้งคณะทำงานขับเคลื่อนสานพลังประชารัฐ การพัฒนาพื้นที่บึงบางซื่อ ที่มาจากหน่วยงานที่เกี่ยวข้องเพื่อร่วมสนับสนุนประสานการดำเนินงานให้ไปในทิศทางเดียวกัน
* รฟท. อนุญาตให้ใช้ที่ดินพัฒนาเป็นทางเข้าออก
* สำนักงานสลากกิจแบ่งรัฐบาล สนับสนุนเงิน 200 ล้านบาท สำหรับสาธารณูปโภคต่างๆ ซึ่งเป็นการพัฒนาเติมเต็ม ที่ได้ทั้งบ้านและวิถีชีวิตเป็นการยกระดับคุณภาพชีวิตและศักด์ศรีของชุมชนอย่างแท้จริง
* เป็นโครงการที่ผ่านกระบวนการพัฒนาอย่างมีส่วนร่วมอย่างแท้จริง ทั้งการพัฒนาที่อยู่อาศัยชุมชน และการพัฒนาบึงน้ำสาธารณะสำหรับการพักผ่อน
* ดำเนินการโดยเครือข่ายที่มีองค์ความรู้และเกี่ยวข้องโดยตรงคือ สถาบันพัฒนาองค์กรชุมชน(พอช.) สหพันธ์พัฒนาองค์กรชุมชนคนจนเมืองแห่งชาติ (สอช.) คณะสถาปัตยกรรมศาสตร์ มหาวิทยาลัยศรีปทุม สำนักงานเขตจตุจักร และ SCG

**การพัฒนาที่อยู่อาศัยและคุณภาพชีวิตของชุมชน**

* ได้บ้านที่มีคุณภาพและความสมบูรณ์ รวมทั้งให้เกิดการปรับเปลี่ยนทัศนคติและวิธีคิดชุมชนให้มีความเอื้ออาทร ความร่วมมือ ความมีจิตอาสา ซึ่งจะนำไปสู่ชุมชนที่มีทั้ง “บ้านพร้อมวิถีชีวิต” ซึ่งเกิดจากการพัฒนาอย่างมีส่วนร่วม
* **สร้างการมีส่วนร่วมตลอดกระบวนการ** ตั้งแต่การยืนยันสิทธิ์ร่วมโครงการเพื่อความเสมอภาคและเป็นธรรม การสร้างวินัยการออมเงินเพื่อเป็นเจ้าของบ้าน การร่วมกันคิดและออกแบบบ้านให้เหมาะสมกับวิถีชีวิต การกำหนดกติกาการอยู่อาศัยร่วมกัน รวมทั้งการร่วมกันดูแลสิ่งแวดล้อมและความสะอาดของชุมชน
* **เสริมอาชีพสร้างรายได้เพิ่ม** ด้วยการส่งเสริมอาชีพปลูกผักอินทรีย์ หมักปุ๋ยจากขยะ และพร้อมพัฒนาเป็นพื้นที่สาธารณประโยชน์ต่อไป

**โรงเรียนทักษะพิพัฒน์**

เอสซีจีเล็งเห็นถึงความสำคัญของความปลอดภัยบนถนน จึงจัดตั้ง **“โรงเรียนทักษะพิพัฒน์ (Skills Development School)”** ซึ่งเป็นโรงเรียนเอกชนนอกระบบ ประเภทวิชาชีพ ตามกฎหมายการศึกษาแห่งชาติ และได้รับอนุญาตจากกระทรวงศึกษาธิการขึ้น เพื่อพัฒนาบุคลากรให้มีจิตสำนึก ความรู้ ทักษะในการทำงานด้านการขับขี่ให้ปลอดภัย

**ปรัชญาการศึกษาของโรงเรียนทักษะพิพัฒน์**

โรงเรียนทักษะพิพัฒน์ได้น้อมนำหลักการพัฒนาตามแนวทางพระราชดำริ **“เข้าใจ เข้าถึง พัฒนา”** มาเป็นปรัชญาและหัวใจในการเรียนการสอน

* **เข้าใจ :** การสร้างให้เกิดความเข้าใจในข้อมูลพื้นฐาน ด้วยการศึกษาข้อมูลทุกมิติและรวบรวมองค์ความรู้ที่จำเป็นมาพัฒนาและถ่ายทอดให้กับผู้เรียน
* **เข้าถึง :** การสื่อสารและสร้างการมีส่วนร่วม โดยมุ่งสื่อสารเพื่อสร้างความเข้าใจและความมั่นใจให้กับผู้เรียน ร่วมกันวิเคราะห์ปัญหาและความต้องการ และมีส่วนร่วมในกระบวนการพัฒนาให้มากที่สุด
* **พัฒนา :** การเรียนรู้เพื่อพัฒนาศักยภาพ การสร้างเครือข่าย การออกแบบหลักสูตรและขั้นตอนการพัฒนา การแลกเปลี่ยนเรียนรู้ และการฝึกปฏิบัติ รวมทั้งการให้คำแนะนำและติดตามสนับสนุนประเมินผลทั้งในประเทศและในภูมิภาคอาเซียน

**วัตถุประสงค์ของโรงเรียนทักษะพิพัฒน์**

* เพื่อสร้างความรู้ ความตระหนักด้านความปลอดภัย และพัฒนาศักยภาพการทำงาน โดยผ่านการยกระดับความรู้และทักษะของพนักงานขับรถขนส่งสินค้า
* เพื่อส่งเสริมและดำเนินการให้มีการพัฒนาบุคลากรเรื่องการขับรถปลอดภัยไปสู่สาธารณะ ซึ่งจะช่วยลดการเกิดอุบัติเหตุทางถนนได้อย่างยั่งยืน
* เพื่อสนับสนุนให้มีความร่วมมือระหว่างหน่วยงานภาครัฐและเอกชนด้านการพัฒนาบุคลากรที่สอดคล้องกับการพัฒนาประเทศ

**จำนวนผู้ที่ผ่านการอบรมของโรงเรียน**

ตั้งแต่ปี 2554 จนถึงปี 2562 มีจำนวน 140,000 คน

ในช่วงสถานการณ์โควิด19 ปีที่ผ่านมา “โรงเรียนทักษะพิพัฒน์” ได้จัดหลักสูตรฝึกอบรมเสริมอาชีพคนขับรถ เสริมทักษะคนตกงานขาดอาชีพ 2 หลักสูตร รวมกว่า 200 คน ได้แก่ หลักสูตรขับรถที่ใช้เพื่อการขนส่งทางบก และ หลักสูตรผู้ควบคุมรถยกสินค้า ได้งานทันทีหลังจบการอบรม

**หน่วยงานที่เคยใช้บริการอบรมหลักสูตรผ่านโรงเรียนทักษะพิพัฒน์** เช่น

* ผู้ขับรถขนส่งโลจิสติกส์ เช่น บริษัทในเครือเอสซีจี, บริษัท ไปรษณีย์ไทย จำกัด
* ผู้ขับรถพยาบาลกู้ชีพ สังกัดโรงพยาบาลราชการ และโรงพยาบาลเอกชน เช่น โรงพยาบาลเกษมราษฎร์ สระบุรี
* บริษัทเอกชนอื่นๆ เช่น บริษัท คาราบาวตะวันแดง จำกัด, บริษัท กรีนสปอร์ต จำกัด, บริษัท สยามไวน์เนอรี่ จำกัด, บริษัท ทีเออาร์เอฟ จำกัด, บริษัท แมน แมนเนจเม้นท์ เซอร์วิส จำกัด, หอภาพยนตร์ (องค์การมหาชน)
* หน่วยงานระดับสากล เช่น องค์กรความร่วมมือระหว่างประเทศของเยอรมัน (GIZ)

**รายนามภาคีเครือข่ายความร่วมมือ**

* กรมขนส่งทางบก
* ศูนย์วิชาการเพื่อความปลอดภัยทางถนน
* สำนักงานเครือข่ายลดอุบัติเหตุ
* คณะกรรมการพัฒนาอาชีพทหารกองประจำการ กองทัพเรือ
* สถาบันการแพทย์ฉุกเฉินแห่งชาติ

· โดยที่ผ่านมาไดฝึกอบรมเเละจัดหลักสูตรอบรมฟรี เพื่อช่วยเหลือผู้ว่างงานหรือต้องการอาชีพเสริม ในปี

2564 มีผู้ที่เข้าร่วมอบรมกว่า 230 คน และตั้งเป้าจะเพิ่มผู้อบรมปีละ 100 คน

**โครงการ “ชุมชนต้นแบบ ลดการเผา”**

สถานการณ์ปัญหาไฟป่าและหมอกควัน ในพื้นที่จังหวัดลำปาง เป็นปัญหาที่เกิดขึ้นเป็นประจำทุกปี ในช่วงตั้งแต่เดือนมกราคมถึงเมษายน ส่งผลกระทบต่อสภาพพื้นที่ป่าไม้ สัตว์ป่า รวมถึงสุขภาพของคนในพื้นที่ ระบบคมนาคมขนส่ง และเศรษฐกิจของจังหวัดอีกด้วย สำหรับสาเหตุการเกิดไฟป่า เกิดจากการเผาเศษวัสดุเหลือใช้ทางการเกษตรของเกษตรกร การเผาป่าเพื่อเตรียมพื้นที่เพาะปลูก และการเผาป่าเพื่อหาของป่าเพื่อยังชีพ เพื่อแก้ปัญหาดังกล่าว จึงมีนโยบายการจัดการพลังงานและสิ่งแวดล้อม ตั้งเป้าหมายลดก๊าซคาร์บอนไดออกไซด์ (Net Zero Emission) และนโยบายส่งเสริมการใช้พลังงานทดแทนจากการใช้ฟอสซิล เป็นที่มาในการจัดทำโครงการ **“ชุมชนต้นแบบ ลดการเผา”** โดยบูรณาการความมีส่วนร่วมระหว่างภาครัฐ ชุมชน และเอกชน ตามโมเดลต้นแบบ ตามภาพด้านล่าง

**สภาพปัญหาในพื้นที่ดำเนินโครงการ**

ปัจจุบันสถานการณ์ปัญหาไฟป่าและหมอกควัน ในพื้นที่จังหวัดลำปาง เป็นปัญหาที่เกิดขึ้นเป็นประจำทุกปีเริ่มตั้งแต่เดือนมกราคมและมีแนวโน้มมากขึ้นในเดือนมีนาคมถึงเดือนเมษายน ซึ่งปัญหาดังกล่าวนอกจากจะส่งผลกระทบต่อสภาพพื้นที่ป่าไม้ และสัตว์ป่าแล้ว ยังส่งผลกระทบต่อสุขภาพของคนในพื้นที่จังหวัด ระบบคมนาคมขนส่ง และเศรษฐกิจของจังหวัดด้วย สำหรับสาเหตุการเกิดไฟป่า พบว่า ส่วนหนึ่งเกิดจากสาเหตุของการเผาเศษวัสดุเหลือใช้ทางการเกษตรของเกษตรกร และการเผาป่าเพื่อทำการเตรียมพื้นที่เพาะปลูกในครั้งต่อไป สาเหตุหลักอีกประการหนึ่งคือการจุดไฟเผาป่าเพื่อหาของป่า

บริษัทปูนซิเมนต์ไทย (ลำปาง) จำกัด มีนโยบายการจัดการพลังงานและสิ่งแวดล้อม ตั้งเป้าหมายลดก๊าซคาร์บอนไดออกไซด์ (Net Zero Emission) จากกระบวนการผลิตปูนซีเมนต์ ประกอบกับภาครัฐมีนโยบายส่งเสริมการใช้พลังงานทดแทนจากการใช้ฟอสซิล ได้แก่ เชื้อเพลิงชีวมวล จากเศษวัสดุทางการเกษตรในพื้นที่โล่งแจ้งและพื้นที่ป่า โครงการดังกล่าวมีเป้าหมายในการขยายไปยังจังหวัดเชียงใหม่ พะเยา อีกด้วย จึงเป็นที่มาในการจัดทำโครงการ “ชุมชนต้นแบบ ลดการเผา” โดยบูรณาการความมีส่วนร่วมระหว่างภาครัฐ ชุมชน และเอกชน

**ผลที่คาดว่าจะได้รับจากโครงการ**

* ลดพื้นที่การเผาในที่โล่งแจ้งจำนวน 7,075 ไร่
* เกิด “ชุมชนต้นแบบ ลดการเผา” จำนวน 8 ชุมชน และเป็นแบบอย่างให้กับชุมชนในพื้นที่อื่นๆ
* ลดผลกระทบด้านสุขภาพ
* สร้างความเข้มแข็งให้กับชุมชนพร้อมทั้งรายได้เข้าสู่ชุมชน
* ส่งเสริมนโยบายภาครัฐ

ปัจจุบันบริษัท ปูนซิเมนต์ไทย (ลำปาง) จำกัด ใช้เชื้อเพลิงทดแทน แกลบ ฟางข้าว เปลือกข้าวโพด ไม้สับ RDF ปริมาณทั้งหมด 96,000 ตัน/ปี ร้อยละ 16 ของเชื้อเพลิงทั้งหมด โดยในปี 2022 ตั้งเป้าใช้เชื้อเพลิงทดแทนปริมาณทั้งหมด 144,000 ตัน/ปี ร้อยละ 24 ของเชื้อเพลิงทั้งหมด